CELEX: 62010TN0006
Language: sk
Date: 2010-01-11 00:00:00
Title: Vec T-6/10: Žaloba podaná 11. januára 2010 — Sviluppo Globale/Komisia

27.2.2010   
            
            
               SK
            
            
               Úradný vestník Európskej únie
            
            
               C 51/47
            
         Žaloba podaná 11. januára 2010 — Sviluppo Globale/ Komisia
   (Vec T-6/10)
   2010/C 51/85
   Jazyk konania: taliančina
   
      Účastníci konania
   
   
      Žalobkyňa: Sviluppo Globale GEIE (Rím, Taliansko) (v zastúpení: F. Sciaudone, R. Sciandone a A. Neri, avvocato)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie z 10. novembra 2009 a 26. novembra 2009,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Táto žaloba smeruje jednak proti rozhodnutiu Komisie z 10. novembra 2009, ktorým Komisia odmietla ponuku predloženú konzorciom ITAK (ktorého členom je žalobkyňa a v rámci ktorého vykonáva všetky prevádzkové a správne činnosti v prospech samotného konzorcia) v rámci verejného obstarávania EuropAid/127843/D/SER/KOS, ktorého predmetom bolo poskytovanie podpory colným a daňovým orgánom v Kosove, a jednak proti rozhodnutiu Komisie z 26. novembra 2009 týkajúcemu sa žiadosti o prístup k dokumentom súvisiacim s predmetným verejným obstarávaním podanej vyššie uvedeným konzorciom ITAK.
   Na podporu návrhu na zrušenie rozhodnutia z 10. novembra 2009 sa žalobkyňa odvoláva na:
   
               —
            
            
               porušenie povinnosti odôvodnenia tým, že Komisia nikdy neposkytla informácie týkajúce sa vlastností a výhod vybranej ponuky,
            
         
               —
            
            
               porušenie povinností prislúchajúcich Komisii podľa bodu 2.4.15 „Praktického sprievodcu zmluvnými postupmi v rámci externej činnosti“ Európskeho spoločenstva, ako aj porušenie povinnosti náležitej starostlivosti pri výkone správnej činnosti, ktorá prináleží Komisii. V tomto ohľade je potrebné uviesť, že žalovaná v skutočnosti neodpovedala na námietky predložené podľa bodu 2.4.15 Praktického sprievodcu,
            
         
               —
            
            
               zjavne nesprávne posúdenie kvality technickej ponuky konzorcia ITAK, pretože hodnotiaci výbor označil za nedostatočnú a technicky nevhodnú ponuku podanú troma (daňovými a colnými) orgánmi nie menej ako troch členských štátov Európskej únie,
            
         
               —
            
            
               zjavne nesprávne posúdenie kvality úspešnej technickej ponuky. Žalobkyňa v tomto ohľade tvrdí, že hodnotiaci výbor udelil extrémne vysoký počet bodov ponuke podanej konzorciom počítačových expertov s vedúcim, ktorý bol v minulosti hodnotený Komisiou ako priemerný.
            
         Na podporu návrhu na zrušenie rozhodnutia z 26. novembra 2009 sa žalobkyňa odvoláva na:
   
               —
            
            
               porušenie článku 7 nariadenia č. 1049/2001 (1) tým, že Komisia bezodkladne nepreskúmala žiadosť o prístup k dokumentom, nezaslala žiadne potvrdenie o prijatí žiadosti a mala za to, že môže žiadosť jednoducho ignorovať,
            
         
               —
            
            
               porušenie článku 8 nariadenia č. 1049/2001 tým, že Komisia bezodkladne nepreskúmala potvrdzujúcu žiadosť podanú konzorciom ITAK, ani za týchto okolností nezaslala žiadne potvrdenie o prijatí žiadosti a nakoniec sa domnievala, že môže odpovedať na žiadosť po uplynutí lehoty stanovenej pre poskytnutie odpovede,
            
         
               —
            
            
               porušenie všeobecných zásad týkajúcich sa prístupu k dokumentom, ktoré sú stanovené v nariadení č. 1049/2001 a v súvisiacej judikatúre. Komisia zašla tak ďaleko, že neposkytla ani tie informácie, ktoré boli žalobkyni poskytnuté už predtým,
            
         
               —
            
            
               v poslednom rade sa žalobkyňa odvoláva na porušenie článku 4 ods. 2, 3 a 6 nariadenia č. 1049/2001.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).